
Nr.27/418/19 februarie 2004
RAPORT

asupra propunerii legislative pentru completarea alineatului 3 al articolului 86 din Legea nr.19/2000 privind sistemul public de pensii şi alte drepturi 

de asigurări sociale

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru completarea alineatului 3 al articolului 86 din Legea nr.19/2000 privind sistemul public de pensii şi alte drepturi de asigurări sociale, trimisă cu adresa nr.518 din 29 septembrie 2003.


La întocmirea prezentului raport, Comisia a avut în vedere avizele primite de la Consiliul Legislativ, Comisia juridică, de disciplină şi imunităţi, Comisia pentru drepturile omului, culte şi problemele minorităţilor naţionale, precum şi punctul de vedere al Guvernului.

Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale, şi are ca obiect de reglementare modificarea alineatului (3) al articolului 86 din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, în sensul obligativităţii transmiterii persoanei ce solicită pensionarea şi a fişei de calcul a pensiei odată cu decizia de pensionare.
Comisia propune Plenului respingerea propunerii legislative întrucât, prin Nota nr.1594 din 9.04.2003 emisă de Preşedintele CNPAS, se precizează faptul că la solicitarea, în scris, a persoanei care se pensionează, se eliberează o cerere-fişă de calcul a pensiei. Drept urmare, existând o reglementare în materie, iniţiativa legislativă rămâne fără obiect.
La lucrările comisiei au fost prezenţi 19 deputaţi, din totalul de 21 membri ai comisiei.

Prezentul raport a fost adoptat cu 13 din voturile celor prezenţi.

În urma dezbaterii propunerii legislative în şedinţa din data de 17 februarie 2004, Comisia propune respingerea acesteia cu 9 voturi pentru, 3 voturi împotrivă şi o abţinere.

